ບໍລິສັດເອກະຊົນຈີນ ລົງທຶນໄປແລ້ວຫຼາຍກວ່າ 657 ລ້ານ ໂດລາ ໃນເຂດເສດຖະກິດພິເສດ ສາມຫລ່ຽມຄຳ
ໃນປັດຈຸບັນ ມີການລົງທຶນຂອງກຸ່ມທຸລະກິດຈາກຕ່າງປະເທດ ຢູ່ໃນເຂດເສດຖະກິດພິເສດ ແລະ ສະເພາະ ທັງ 13 ແຫ່ງໃນລາວ ຄິດເປັນມູນຄ່າລວມຫຼາຍກວ່າ 4,000 ລ້ານໂດລາ.
ບໍລິສັດເອກະຊົນຈີນ ລົງທຶນໄປແລ້ວຫຼາຍກວ່າ 657 ລ້ານໂດລາ ເພື່ອພັດທະນາ ລະບົບພື້ນຖານໂຄງລ່າງ ໃນເຂດເສດຖະກິດພິ ເສດ ສາມຫລ່ຽມຄຳ ຢູ່ແຂວງບໍ່ແກ້ວ ເພື່ອຮອງຮັບການຄ້າ ແລະ ການທ່ອງທ່ຽວ ທ່ານນາງບົວທາ ຂັດຕິຍະ ຮອງປະທານຄະນະກຳມະການ ເພື່ອຄຸ້ມຄອງເຂດເສດ ຖະກິດ ພິເສດ ແລະເຂດເສດຖະກິດສະເພາະແຫ່ງຊາດ ຖະແຫລງຢືນຢັນວ່າ ກຸ່ມ ບໍລິສັດ ດອກງິ້ວຄຳ ຈາກຈີນ ໄດ້ນຳໃຊ້ເງິນລົງທຶນໄປແລ້ວ ຄິດເປັນມູນຄ່າເກີນກວ່າ 657 ລ້ານໂດລາ ເພື່ອພັດທະນາລະບົບພື້ນຖ່ານໂຄງລ່າງ ໃນເຂດເສດຖະກິດພິເສດ ສາມຫລ່ຽມຄຳ ທີ່ເມືອງຕົ້ນເຜິ້ງ ແຂວງບໍ່ແກ້ວ ໂດຍຖືເປັນກຸ່ມບໍລິສັດ ທີ່ໄດ້ນຳໃຊ້ເງິນ ລົງທຶນ ໃນພາກຕົວຈິງໄປແລ້ວ ຫຼາຍທີ່ສຸດໃນຂະນະນີ້ ໃນປັດຈຸບັນ ມີການລົງທຶນຂອງກຸ່ມທຸລະກິດຈາກຕ່າງປະເທດ ຢູ່ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ທັງ 13 ແຫ່ງໃນລາວ ຄິດເປັນມູນຄ່າລວມຫຼາຍກວ່າ 4,000 ລ້ານໂດລາ ແລະໃນນີ້ ກໍໄດ້ມີການນຳເງິນທຶນເຂົ້າມາໃນລາວ ແລ້ວ 1,200 ກວ່າລ້ານໂດລາ ທີ່ເປັນການລົງທຶນ ຂອງບໍລິສັດ ເອກະຊົນຕ່າງຊາດ 500 ກວ່າລາຍ ຊຶ່ງໃນນີ້ ເປັນການລົງທຶນ ຂອງບັນດາບໍລິສັດຈາກຈີນ 234 ລາຍ ຈຶ່ງຖືເປັນກຸ່ມທະລະກິດ ຕ່າງຊາດ ທີ່ລົງທຶນໃນລາວຫຼາຍທີ່ສຸດ ແລະໄດ້ມີການຈ້າງງານ ແລ້ວ ຫຼາຍກວ່າ 22,000 ຕຳແໜ່ງ ທັງນີ້ ລັດຖະບານລາວ ໄດ້ປັບປຸງທັງນະໂຍບາຍ ແລະນິຕິກຳ ຕ່າງໆ ເພື່ອອຳນວຍຄວາມສະດວກ ແລະສົ່ງເສີມບໍລິສັດຕ່າງ ຊາດ ໃຫ້ເຂົ້າມາລົງທຶນໃນລາວຫຼາຍຂຶ້ນນັບມື້ ໂດຍສະເພາະແມ່ນ ການກຳນົດ ກົດລະ ບຽບ ຢ່າງລະອຽດ ທີ່ກ່ຽວກັບການສ້າງຕັ້ງເຂດເສດຖະກິດພິເສດ ແລະເຂດເສດຖະກິດ ສະເພາະ ທີ່ລັດຖະບານລາວ ໄດ້ວາງເປົ້າໝາຍ ຈະສ້າງຕັ້ງໃຫ້ໄດ້ 58 ແຫ່ງ ໃນທົ່ວ ປະ ເທດ ພາຍໃນປີ 2020 ທາງດ້ານກະຊວງແຜນການ ແລະການລົງທຶນ ລາຍງານວ່າ ເຂດທີ່ມີມູນຄ່າ ລົງທຶນຫຼາຍ ທີ່ສຸດ ກໍຄືເຂດເສດຖະກິດພິເສດສາມຫລ່ຽມຄຳ ຢູ່ເມືອງຕົ້ນເຜິ້ງ ໃນແຂວງບໍ່ແກ້ວ ຊຶ່ງໃນ ປັດຈຸບັນ ໄດ້ລົງທຶນໄປແລ້ວ 700 ກວ່າລ້ານໂດລາ ທີ່ລວມເຖິງ 657 ກວ່າລ້ານໂດລາ ທີ່ ໄດ້ນຳໃຊ້ໄປ ເພື່ອພັດທະນາລະບົບພື້ນຖານໂຄງລ່າງດັ່ງກ່າວດ້ວຍ ໂດຍກຸ່ມບໍລິສັດຈີນ ໄດ້ວາງແຜນການ ຈະລົງທຶນໃນມູນຄ່າລວມເຖິງ 2,250 ລ້ານໂດລາ ທີ່ເປັນການລົງທຶນ ທັງ 100 ເປີເຊັນ ຂອງກຸ່ມບໍລິສັດດອກງິ້ວຄຳນັ້ນເອງ ໂດຍການສ້າງຕັ້ງເຂດເສດຖະກິດພິເສດ ແລະເຂດເສດຖະກິດສະເພາະ ຂຶ້ນໃນລາວນັ້ນ ກໍມີເປົ້າໝາຍ ເພື່ອໃຫ້ເປັນພາກສ່ວນສຳສຄັນ ໃນການພັດທະນາເສດຖະກິດຂອງລາວ ໃຫ້ຈະເລີນກ້າວໜ້າ ທັງສ້າງວຽກເຮັດງານທຳ ໃຫ້ແກ່ລາວອີກດ້ວຍ ດັ່ງທີ່ ທ່ານນາງ ບົວທາ ໄດ້ຖະແຫລງຢືນຢັນວ່າ: ໂດຍຫຼ້າສຸດ ຄະກຳມະການແຫ່ງຊາດເພື່ອການຄຸ້ມຄອງເຂດເສດຖະກິດພິເສດ ແລະເຂດ ເສດຖະກິດສະເພາະ ກໍໄດ້ອະນຸຍາດໃຫ້ກຸ່ມບໍລິສັດພູສີຈຳກັດ ເປັນຜູ້ລົງທຶນພັດທະນາ ເຂດເສດຖະກິດພິເສດ ບົນເນື້ອທີ່ ລວມ 4,850 ເຮັກຕາ ຢູ່ເຂດຊານເມືອງເກົ່າຫຼວງ ພະບາງ ກັບເມືອງຈອມເພັດ ແຂວງຫຼວງພະບາງ ເຂດດັ່ງກ່າວນີ້ ມີອາຍຸສຳປະທານ 99 ປີ ໂດຍຈະນຳໃຊ້ເງິນລົງທຶນລວມເຖິງ 1,200 ລ້ານ ໂດລາ ເພື່ອພັດທະນາໃຫ້ເປັນເຂດທ່ອງທ່ຽວ ແລະບໍລິການທີ່ທັນສະໄໝ ດ້ວຍການກໍ່ສ້າງ ລະບົບ ພື້ນຖານໂຄງລ່າງ ແລະສິ່ງອຳນວຍຄວາມສະດວກຕ່າງໆ ຢ່າງຄົບຊຸດເຊັ່ນຖະໜົນ ລະບົບໄຟຟ້າ ນ້ຳປະປາ ໂຮງໝໍ ໂຮງຮຽນ ໂຮງແຮມ ທະນາຄານ ສູນການຄ້າ ອາຄານສູງ 23 ຊັ້ນ ແລະບ້ານພັກ ສຳລັບຜູ້ສູງອາຍຸທີ່ ສ່ວນຫຼາຍ ຈະເປັນຊາວຕ່າງຊາດ